George Lansbury
George Lansbury, 1859-1940, britisk politiker, medlem af Underhuset for Labour 1910-12 og 1922-40. Lansburys politiske engagement grundedes i hans kristne tro. Han var en tidlig fortaler for kvinders stemmeret og en overbevist pacifist. I 1912 var han medgrundlægger af den socialistiske avis The Daily Herald, som han var chefredaktør for 1919-23. Han var medlem af Ramsay MacDonalds regering 1929-31, og Lansbury blev valgt til MacDonalds efterfølger som partileder, da han var den eneste fremtrædende labourpolitiker, der sikrede sig valg ved parlamentsvalget i 1931. I 1935 blev Lansbury afløst som partileder af Clement Attlee.